Spur-verkope neem af in tweede helfte van 2017Pierre van Tonder, uitvoerende hoof van Spur. Foto: http://www.spurcorporation.com Die restaurantgroep Spur het Maandag gesê verkope van sy franchise-restaurante het met 2,6% afgeneem tot R3,7 miljard in die ses maande tot Desember 2017 namate ekonomiese toestande versleg het in die meeste van die markte waarin dit handel dryf. In Suid-Afrika het die verkope van franchise restaurante met 3% afgeneem, terwyl verkope van internasionale restaurante met 1,3% toegeneem het in randwaarde en met 3,2% op ‘n konstante wisselkoersgrondslag. Spur het gesê in hierdie tyd het 35 nuwe plaaslike takke oopgemaak en 13 takke toegemaak. Internasionaal het vyf nuwe takke oopgemaak en vyf bestaande takke toegemaak. “Die eerste helfte was ŉ verhaal van twee afsonderlike kwartale: terwyl plaaslike restaurantverkope met 6,2% afgeneem het in die eerste drie maande tot September 2017, het die tweede driemaande-tydperk van die finansiële jaar tot Desember 2017 ŉ aansienlike verbetering getoon met verkope wat net met 0,2% afgeneem het,” het Pierre van Tonder, uitvoerende hoof van die Spur-groep, gesê. Van Tonder het gesê die groep se prestasie in hierdie tydperk kan toegeskryf word aan die gevolge van die “perfekte storm” van Maart 2017: Die politieke onsekerheid wat veroorsaak is deur ŉ kabinetskommeling waartydens die minister van finansies afgedank is, die sukkelende ekonomie, asook die uitwerking van ŉ herrie op sosiale media rakende ŉ voorval tussen twee kliënte by ŉ Spur-tak in Johannesburg. “Ekonomiese groei is noodsaaklik vir plaaslike besighede en die oplossing van die politieke onrus in die land sal ongetwyfeld ŉ aansienlike uitwerking op ons toekoms hê,” het Van Tonder gesê. Met betrekking tot die waterkrisis in die Wes-Kaap stel die maatskappy tans regstellende strategieë in om die skade sover moontlik te beperk, sou “Dag Zero” aanbreek – die dag wanneer die stad se watervoorraad amptelik op sal wees.